༼ཅ༽༄༅། །མཧཱཡཱནནགརཱགྲཱཝཏཱརརྱརཐནཱམམདྷྱནཡསྱབོདྷྱུཏྟམཙིཏྟོཏྤཱདནབིདྷིརྭིཛཧཱརཾ།།
༄༅། །དབུ་མ་ལུགས་ཀྱི་བྱང་ཆུབ་མཆོག་ཏུ་སེམས་བསྐྱེད་པའི་ཆོ་ག་ཐེག་ཆེན་གྲོང་མཆོག་འཇུག་པའི་ཤིང་རྟ་ཞེས་བྱ་བ་བཞུགས་སོ།། ༄། །ཕྱི་མོ་མཉམ་པ་ཛཱ་ཏིའི་སྡེབ་སྦྱོར་ལས་ཡི་གེ་ཞེ་གཉིས། ལྕི་བ་ཉེར་གཉིས། ཡང་བ་ཉི་ཤུ། ཕྱི་མོ་རེ་བཞི་པ་འཕགས་མའི་དབྱངས་ཀྱིས་ཉེ་བར་སྤུད་པའོ།།
༄༅། །ཤྲཱིམཱཾཀུལིཤཾཏིཀྵྞོབྷཝཱཏྲ། སཏྭཱནྣཡཱཡཛཱཏེརྨཱཡཻཿཔཊུཏྲིནཱིཡཻཤྴཱསནབྷསྐར། ཡཏྤྲཛཤིརསིསདཱབིཛཡནྟུ།།
༄༅། །དཔལ་ལྡན་རྡོ་རྗེ་རྣོན་པོ་སྲིད་པ་འདིར། །འགྲོ་བ་གདོན་ཕྱིར་སྐྱེ་བའི་སྒྱུ་འཕྲུལ་གྱིས། །མཁས་ཚུལ་གསུམ་གྱིས་བསྟན་པ་སྣང་བྱེད་གང་། །སྐྱེ་དགུའི་གཙུག་ན་རྟག་པར་རྒྱལ་གྱུར་ཅིག །ཡིད་བཟང་དབང་པོ་ལྟོས་འཕྱེ་འཁོར་ལོས་སྒྱུར། །སྦྱིན་སྐྱེས་གནྡྷརྦ་ཡི་རྒྱལ་པོ་སོགས། །ཁེངས་ལྡན་ནོར་བུའི་ཅོད་པཎ་ཞབས་ཀྱི་རྡུལ། །འབབ་སྟེགས་བྱས་པ་རྫོགས་པའི་སངས་རྒྱས་འདུད། །ཐུགས་བསྐྱེད་ཐོག་མའི་ས་བོན་བཏབ་ནས་བརྩམས། །གཞན་དོན་སྤྱོད་པ་དཔག་ཡས་ཡལ་ག་འདབ། །གྲངས་མེད་བསྐལ་པའི་ཕྲེང་བར་བསྐྱེད་བསྲིངས་པས། །བྱང་ཆུབ་དཔག་བསམ་སྙེ་མ་གཡུར་ཟ་བ། །གང་དེའི་ཡོན་ཏན་ཕྱོགས་རེའི་འཕྲིན་ཡིག་ཀྱང་། །བསྐལ་པའི་དབྱར་རིང་ལས་སྐྱེས་སྙུག་གུ་དང་། །ཆུ་གཏེར་རྣམ་བཞི་འདྲི་བྱེད་ཁམས་སོང་ཡང་། །མཐས་གཏུགས་དབེན་པའི་རྒྱལ་ཀུན་སྐྱེད་པའི་ཡབ། །སྲིད་གསུམ་གདུལ་བྱར་གྱུར་པའི་ས་ཆེན་གསུམ། །སྟོང་ཉིད་སྙིང་རྗེའི་གོམ་པས་ཡོངས་བཅལ་ཏེ། །བདག་དོན་གཅེས་འཛིན་སྟོབས་ལྡན་མཐར་བྱེད་པའི། །རྒྱལ་སྲས་རྣམ་གནོན་མཐའ་དག་འཇུག་པའི་སྒོ། །འཕགས་བོད་ཡུལ་གྱི་རྒྱས་སྲས་མཆོག་ཟུང་གི །གཞུང་དོན་བླ་མེད་བྱང་ཆུབ་མཆོག་ཏུ་སེམས། །སྐྱེད་བྱེད་ཐབས་ཀྱི་ཀུན་ཕན་དཀྱིལ་འཁོར་ལས། །ཕན་བདེའི་ག་པུར་ཟེགས་མ་འབུམ་འཛག་པ། །རྣམ་གསལ་བགྱིད་ལ་དོན་གཉེར་ཚངས་པའི་བུ། །སྔོན་མེད་དགའ་བའི་རོ་བརྒྱ་འཐུངས་པའི་མཆུ། །རྒྱ་སྐྱེགས་ཀྱིས་དམར་འཛུམ་པའི་ཁོང་གསིང་ལས། །རུས་པའི་གེ་སར་ག་ཞ་འབྱིན་སྙམ་བྱོས། །དེ་ལ་འདིར་བྱང་ཆུབ་སེམས་དཔའི་སྡོམ་པ་དང་ལྡན་པའི་གང་ཟག་གིས། དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པ་སློབ་དཔོན་ཆེན་པོ་རྒྱལ་སྲས་ཞི་བ་ལྷའི་ལུགས་ལྟར་སྨོན་འཇུག་སེམས་བསྐྱེད་ཀྱི་ཆོ་ག་བྱེད་པ་ལ་སྦྱོར་བ། དངོས་གཞི། རྗེས་ཀྱི་ཆོ་ག་སྟེ་གསུམ་ལས། དང་པོ་ནི། གཙང་ཞིང་ཡིད་དུ་འོང་བའི་གནས་སུ། དེ་བཞིན་གཤེགས་པའི་རིང་བསྲེལ་གྱི་སྙིང་པོ་ཅན་གྱི་སྟོན་པའི་སྐུ་དང་། སངས་རྒྱས་སུམ་ཅུ་རྩ་ལྔའི་རྟེན་བྲིས་འབུར་རབ་གནས་ཅན་གྱིས་མཚོན་པའི་རྟེན་གསུམ་ཁྱད་པར་ཅན། དེའི་མདུན་དུ་ཉེར་སྤྱོད་ཞལ་ཟས་ལ་སོགས་པའི་མཆོད་པ་རྒྱ་ཆེན་པོ་དང་མཎྜལ་ཚོམ་བུ་སོ་བདུན་པ་དང་། གཏོར་མ་གསུམ་མམ་བཞི་རྣམས་ལེགས་པར་བཤམ་མོ། །དེ་ནས་སློབ་དཔོན་རང་ཉིད་ཁྲུས་བྱས། རྟེན་གྱི་སྤྱན་སྔར་ལངས་ཏེ་ཕུང་པོ་གསུམ་པའི་མདོ་ཚར་གསུམ་བརྗོད་ཀྱིན་ཕྱག་འཚལ་བ་དང་། བཟང་སྤྱོད་སྨོན་ལམ་གྱི་དབུ་ནས་འབྱུང་བའི་ཇི་སྙེད་སུ་དག་ཅེས་སོགས་ཀྱི་ཡན་ལག་བདུན་པ་རྣམས་སྔོན་དུ་འགྲོ་བས། ཐལ་མོ་སྦྱར་ཏེ་པུས་མོ་གཡས་པའི་ལྷ་ང་ས་ལ་བཙུགས་ཏེ། ངག་ཏུ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། རང་གི་མིང་ནས་སྨོས་ཏེ་བདག་མིང་འདི་ཞེས་བགྱི་བ། དུས་འདི་ནས་བཟུང་སྟེ། བྱང་ཆུབ་སྙིང་པོར་མཆིས་ཀྱི་བར། སངས་རྒྱས་རྣམས་ལ་ཞེས་སོགས་ནས་ཚོགས་ལའང་དེ་བཞིན་སྐྱབས་སུ་མཆི། ཇི་ལྟར་སྔོན་གྱི་བདེ་གཤེགས་ནས་བསླབ་པར་བགྱི། ཞེས་པའི་བར་ལན་གསུམ་དང་། དེང་དུས་བདག་ཚེ་འབྲས་བུ་ཞེས་སོགས་དང་བྱང་ཆུབ་སེམས་ནི་རིན་པོ་ཆེ་ཞེས་སོགས་ཀྱི་བསྔོ་བ་སྨོན་ལམ་གྱི་བར་གྱིས་བྱང་ཆུབ་སེམས་དཔའི་སྡོམ་པ་བླངས་ནས་རང་རྒྱུད་ཀྱི་སྡོམ་པ་རྣམ་པར་དག་པར་བྱས། དེ་ནས་ཆོས་ཀྱི་ཁྲི་ཆེན་པོའི་སྟེང་དུ་གདན་མཐོན་པོ་ལ་འཁོད་དོ། །དེ་ནས་སློབ་མ་རྣམས་ཁྲུས་བྱས་གྲལ་ལ་འཁོད་པ་ལ། སློབ་དཔོན་གྱིས་ཆོས་ཐམས་ཅད་སྟོང་པ་ཉིད་དུ་ཤེས་པའི་ཤེས་རབ་དང་། སེམས་ཅན་ཐམས་ཅད་ཕན་བདེ་ལ་དགོད་པར་འདོད་པའི་བརྩེ་བ་དང་། ཁྱད་པར་དུ་སློབ་མ་རྣམས་ལ་བྱང་ཆུབ་ཀྱི་སེམས་བསྐྱེད་པར་འདོད་པའི་བསམ་པ་བཟང་པོ་དང་ལྡན་པས་འདི་སྐད་བརྗོད་པར་བྱ་སྟེ། འཕགས་པའི་ཡུལ་གྱི་སློབ་དཔོན་ཆེན་པོ་ཞི་བ་ལྷའི་ཞལ་སྔ་ནས། ཉིན་དང་མཚན་མོ་ལན་གསུམ་དུ། །ཕུང་པོ་གསུམ་པ་གདོན་བྱ་ཞིང་། །རྒྱལ་དང་བྱང་ཆུབ་སེམས་བརྟན་པས། །ལྟུང་བའི་ལྷག་མ་དེས་ཞི་བྱ། །ཞེས་གསུངས་པ་ལྟར། འོ་སྐོལ་རྣམས་ཀྱིས་ཚེ་རབས་ཐོག་མ་མེད་པ་ནས་བསགས་པའི་སྡིག་པའི་ཁུར་ཤེས་རྒྱུད་ཀྱི་སྟེང་ན་བསམ་གྱིས་མི་ཁྱབ་པ་ཞིག་ཡོད་པ་དེ་དག་མ་བཤགས་ན། དགེ་བ་བྱས་པ་སྟོབས་ཆུང་ཞིང་འཕགས་པ་དགྱེས་པའི་ལམ་དུ་མི་འགྱུར་བས་བཤགས་དགོས། དེའང་སྟོབས་བཞིའི་སྒོ་ནས་བཤགས་ན་སྡིག་པ་ཇི་ལྟར་ཆེ་ཡང་འདག་པར་གསུངས་པས། དེ་ལྟར་བསྒྲུབ་པའི་སླད་དུ་དམིགས་པ་འདི་བཞིན་མཛོད། མདུན་གྱི་ནམ་མཁར་སེང་གེས་བཏེག་པའི་རིན་པོ་ཆེའི་ཁྲིའི་སྟེང་དུ། བསྟན་པའི་བདག་པོ་ཤཱཀྱ་སེང་གེ་སྐུ་མདོག་གསེར་བཙོ་མ་ལྟ་བུ་ཕྱག་གཉིས་ས་གནོན་དང་མཉམ་གཞག་གི་ཕྱག་རྒྱས་བཞུགས་པ། དེའི་མཐའ་སྐོར་དུ་ལྟུང་བ་བཤགས་པའི་ཡུལ་སངས་རྒྱས་སུམ་ཅུ་རྩ་ལྔ་བཞུགས་པར་མོས་ཏེ། དེའང་དམིགས་པ་གསལ་བའི་ཕྱིར་དཀར་པོ་བདུན་ནི་བྱང་ཆུབ་མཆོག་གི་ཕྱག་རྒྱ། སྔོན་པོ་བདུན་ནི་ས་གནོན་གྱི་ཕྱག་རྒྱ། སེར་པོ་བདུན་ནི་མཆོག་སྦྱིན་གྱི་ཕྱག་རྒྱ། དམར་པོ་བདུན་ནི་མཉམ་གཞག་གི་ཕྱག་རྒྱ། ལྗང་གུ་བདུན་ནི་སྐྱབས་སྦྱིན་གྱི་ཕྱག་རྒྱས་བཞུགས་པར་བསམ། གཞན་ཡང་མཐའ་སྐོར་ཀུན་དུ་སངས་རྒྱས་དང་བྱང་ཆུབ་སེམས་དཔའ་བསམ་གྱིས་མི་ཁྱབ་པ་ནམ་མཁའ་གང་བར་བཞུགས་པར་མོས་པ་བྱ་བ་ནི་རྟེན་གྱི་སྟོབས། དེ་དག་གི་དྲུང་དུ་བདག་གཞན་སེམས་ཅན་ཐམས་ཅད་ལུས་དང་མགོ་བོ་དང་ལྕེ་དཔག་ཏུ་མེད་པར་སྤྲུལ་ཏེ། སྔར་བྱས་ཀྱི་སྡིག་པ་ལ་འགྱོད་སེམས་དྲག་པོ་བྱེད་པ་རྣམ་པར་སུན་འབྱིན་པའི་སྟོབས། ཕྱིན་ཆད་སྲོག་ལ་བབ་ཀྱང་མི་བྱེད་སྙམ་པ་གཉེན་པོ་ཀུན་དུ་སྤྱོད་པའི་སྟོབས། དེ་ལྟར་བྱས་པས་ལྟུང་བ་ཐམས་ཅད་དག་ངེས་སྙམ་པ་སོར་ཆུད་པའི་སྟོབས་ཏེ། དེ་དག་དྲན་བཞིན་པའི་སྒོ་ནས་ལྟུང་བ་བཤགས་པ་ཚར་གསུམ་ཕྱག་འཚལ་བ་དང་བཅས་ཏེ་གདོན་དུ་གཞུག་གོ །དེ་ནས་སློབ་མ་རྣམས་གྲལ་དུ་འཁོད་པ་ལ། སློབ་དཔོན་གྱིས་འདི་སྐད་བརྗོད་པར་བྱའོ། །སེམས་ཅན་ཐམས་ཅད་ཀྱི་དོན་དུ་དོན་གཉིས་མཐར་ཕྱིན་པའི་བདག་ཉིད་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ། དེའི་ཆེད་དུ་དེ་བཞིན་གཤེགས་པ་ཐམས་ཅད་ཀྱི་བགྲོད་པ་གཅིག་པའི་ལམ་ཆེན་བླ་ན་མེད་པའི་བྱང་ཆུབ་མཆོག་ཏུ་སེམས་བསྐྱེད་ལ། བྱང་ཆུབ་སེམས་དཔའི་སྤྱོད་པ་རྒྱ་མཚོ་ལྟ་བུ་ལ་ཡང་དག་པར་བསླབ་པར་བགྱིའོ་སྙམ་པའི་བསམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་གསལ་བཏབ་ནས་གསན་འཚལ། དེ་ལ་ཐོག་མར་འདི་ལྟར་ངེས་པ་བྱ་དགོས་ཏེ། འོ་སྐོལ་རྣམས་དལ་འབྱོར་གྱི་མི་ལུས་རིན་པོ་ཆེ་ཐོབ་པ་དོན་ཡོད་པར་བྱ་བའི་ཕྱིར་འབད་འཚལ་ཏེ། སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱིས། རྒྱ་མཚོ་གཅིག་གནས་གཉའ་ཤིང་བུ་ག་དང་། །རུས་སྦལ་ཕྲད་པ་བས་ཀྱང་དུད་འགྲོ་ལས། །མི་ཉིད་ཆེས་ཐོབ་དཀའ་བས་མི་དབང་གིས། །དམ་ཆོས་སྤྱད་པས་དེ་འབྲས་མཆིས་པར་མཛོད། །ཅེས་གསུངས་ཤིང་། དམ་པའི་ཆོས་རྣམས་ཀྱི་ནང་ནས་ཀྱང་བདག་གཞན་ཐམས་ཅད་སྡུག་བསྔལ་ཐམས་ཅད་ལས་སྒྲོལ་ཞིང་། གནས་སྐབས་མཐར་ཐུག་གི་བདེ་བ་ཐམས་ཅད་ཐོབ་པར་བྱེད་པའི་རྒྱུ་བྱང་ཆུབ་ཀྱི་སེམས་ཡིན་ཏེ། བསླབ་བཏུས་ལས། སྡུག་བསྔལ་མཐར་འབྱིན་འདོད་པ་དང་། །བདེ་བའི་མཐར་ཡང་འགྲོ་འདོད་པས། །དད་པའི་རྩ་བ་བརྟན་བྱ་སྟེ། །བྱང་ཆུབ་ལ་ནི་བློ་བརྟན་བྱ། །ཞེས་གསུངས་པའི་སེམས་བསྐྱེད་ཀྱི་ཆོ་ག་དེ་འདིར་བགྱི། འདི་ལ་སྔོན་གྱི་མཁས་པ་རྣམས་ཀྱི་གསུང་ནས་སེམས་བསྐྱེད་ལ་དབུ་མ་ལུགས་དང་སེམས་ཙམ་ལུགས་གཉིས་ཡོད། དབུ་མ་ལུགས་ནི་སྡོང་པོ་བཀོད་པ་དང་ནམ་མཁའི་སྙིང་པོས་ཞུས་པ་ལ་སོགས་པའི་རྗེས་སུ་འབྲངས། འཕགས་པ་འཇམ་དཔལ་གྱིས་གསུངས། སློབ་དཔོན་ཆེན་པོ་ཀླུ་སྒྲུབ་ནས་བརྒྱུད། སློབ་དཔོན་ཆེན་པོ་ཞི་བ་ལྷའི་ལུགས། སློབ་དཔོན་དགྲ་ལས་རྣམ་རྒྱལ་ལ་སོགས་པའི་ཕྱག་ལེན། བསྟན་པའི་མངའ་བདག་ཆེན་པོ་དཔལ་ལྡན་ས་སྐྱ་པ་ལ་སོགས་པས་མཛད་པ་འདི་ཡིན། སེམས་ཙམ་ལུགས་ནི། བྱང་ཆུབ་སེམས་དཔའི་སྡེ་སྣོད་ལ་སོགས་པའི་མདོའི་རྗེས་སུ་འབྲངས། འཕགས་པ་བྱམས་པས་གསུངས། འཕགས་པ་ཐོགས་མེད་ནས་བརྒྱུད། སློབ་དཔོན་ཆེན་པོ་ཙནྡྲ་གོ་མིའི་ལུགས། ཇོ་བོ་ཆེན་པོ་རྗེའི་ཕྱག་ལེན། དགེ་བའི་བཤེས་གཉེན་བཀའ་གདམས་པ་རྣམས་མཛད་པ་འདི་ཡིན། འདི་གཉིས་ལ་བླང་བའི་ཡུལ། ལེན་པའི་གང་ཟག ལེན་པའི་ཆོ་ག བླངས་ནས་སྲུང་ཚུལ། ཉམས་ན་ཕྱིར་བཅོས་པ་རྣམས་མི་འདྲ་བའི་ཁྱད་པར་མང་དུ་ཡོད་ཅེས་གསུངས་ཤིང་། ཡང་མཁས་པ་འགའ་ཞིག་དེ་གཉིས་ཀྱི་དབྱེ་བ་དང་ཁྱད་པར་ལ་སོགས་པ་མི་འཐད་ཅེས་གསུང་ཡང་། འདིར་དགག་སྒྲུབ་བཏང་སྙོམས་སུ་བཞག་ནས། སློབ་དཔོན་ཆེན་པོ་ཞི་བ་ལྷའི་གསུང་རབ་ལས་ཇི་ལྟར་བྱུང་བའི་ཚུལ་ལ་བརྒྱུད་པའི་རིམ་པ་ནི། རྫོགས་པའི་སངས་རྒྱས། འཇམ་དཔལ། འཕགས་པ་ཀླུ་སྒྲུབ། ཨཱརྻ་དེ་ཝ། ཟླ་བ་གྲགས་པ། སློབ་པའི་རྡོ་རྗེ། སློབ་དཔོན་ཛེ་ཏཱ་རི། རྡོ་རྗེ་གདན་པ་མྱ་ངན་མེད་དཔལ། དོན་ཡོད་རྡོ་རྗེ། པཎ་ཆེན་པུཎྱ་ཤྲཱི། བ་རི་ལོ་ཙཱ་བ། རྗེ་ས་སྐྱ་པ་ཆེན་པོ། བསོད་ནམས་རྩེ་མོ། གྲགས་པ་རྒྱལ་མཚན། ས་སྐྱ་པཎྜི་ཏ། འཕགས་པ་རིན་པོ་ཆེ། འཇམ་དབྱངས་འཁོན་སྟོན། བྱང་སེམས་རིན་ཆེན་མགོན། རྒྱལ་སྲས་ཐོགས་མེད་པ། སེམས་དཔའ་ཆེན་པོ་ཚུལ་ཁྲིམས་དཔལ། གཞོན་ནུ་རྒྱལ་མཆོག འཕགས་སྡེ་དཔལ་ལྡན་གྲགས་པ། མཁན་པོ་གྲགས་པ་རྒྱ་མཚོ། རིན་ཆེན་གྲགས་པ། མཁན་པོ་སངས་རྒྱས་བཀྲ་ཤིས། དབང་ཕྱུག་དཔལ་བཟང་། མཁན་ཆེན་ངག་དབང་ཆོས་གྲགས། ས་སྐྱའི་མཁན་ཆེན་བསོད་ནམས་བཀྲ་ཤིས། གྲུབ་ཆེན་སངས་རྒྱས་རྒྱ་མཚོ། མཁས་གྲུབ་སངས་རྒྱས་ཕུན་ཚོགས། བྱང་ཆུབ་སེམས་དཔའ་ཆེན་པོ་བཀྲ་ཤིས་བཟང་པོ། དེ་ལས་བདག་ཚུལ་ཁྲིམས་རིན་ཆེན་གྱིས་མནོས་པ་ལྟར་ཆོ་ག་བགྱིད་པ་ལ་དོན་རྣམ་པ་གསུམ་སྟེ། བསམ་པའི་རྟེན་ངེས་པར་བྱ་བ། སྦྱོར་བ་རྗེས་སུ་སྒྲུབ་པ། རང་བཞིན་གཏན་ལ་དབབ་པའོ། །དང་པོ་བསམ་པའི་རྟེན་ངེས་པར་བྱ་བ་ལ། སྡུག་བསྔལ་འཁོར་བའི་མཐའ་ལ་སྐྱོ་བ་བསྐྱེད་པ། ཞི་བ་མྱང་འདས་ཀྱི་མཐའ་ལ་ཞེན་པ་དགག་པ། མཐའ་གཉིས་དང་བྲལ་བའི་ལམ་བྱང་ཆུབ་ཀྱི་སེམས་ལ་སྤྲོ་བ་བསྐྱེད་པ་གསུམ་གྱི་དང་པོ་ནི། འཁོར་བ་འདི་སྡུག་བསྔལ་གྱི་རང་བཞིན་ཡིན་ཏེ། དམྱལ་བ་ལ་རིགས་བཅོ་བརྒྱད་ཡོད་པ་ལས། ཚ་དམྱལ་ནི། ཡང་སོས། ཐིག་ནག བསྡུས་འཇོམས། ངུ་འབོད། ངུ་འབོད་ཆེན་པོ། ཚ་བ། རབ་ཏུ་ཚ་བ། མནར་མེད་པ་སྟེ་བརྒྱད་ཡིན་ལ། དེ་རྣམས་ལ་ཕན་ཚུན་མཚོན་གྱིས་འདེབས་པ་དང་། སོག་ལེས་འགྲ་བ་དང་། རི་གཉིས་འདུས་ནས་བཅོམ་པ་དང་། ལྕགས་མདུང་མེ་འབར་བ་བསྣུན་ནས་ལྕགས་སྲེག་གི་ས་གཞི་ལ་བརྡབས་པ་དང་། ལྕགས་ཀྱི་ཁང་པ་མེ་འབར་བ་སྒོ་མེད་པའི་ནང་དུ་ཆུད་པ་དང་། ཟངས་ཆེན་པོའི་ནང་དུ་བཟོད་ཐབས་མེད་པའི་ཆུ་ཚན་གྱིས་བཙོས་པ་དང་། ཕྱོགས་བཅུ་ཐམས་ཅད་མེས་གང་བས་སྲེག་པ་ལ་སོགས་པའི་སྡུག་བསྔལ་དཔག་ཏུ་མེད་པ་ཡོད་ཅིང་། དེ་ཐམས་ཅད་མི་དགེ་བ་ཆེན་པོའི་འབྲས་བུ་ཡིན་ཏེ། བྱང་ཆུབ་སེམས་དཔའི་སྤྱོད་འཇུག་ལས། གཤིན་རྗེའི་སྐྱེས་བུས་པགས་པ་མ་ལུས་བཤུས་པས་ཤིན་ཏུ་ཉམ་ཐག་ཅིང་། །རབ་ཏུ་ཚ་བའི་མེ་ཡིས་བཞུས་པའི་ཟངས་ཞུན་ལུས་ལ་བླུགས་གྱུར་ལ། །འབར་བའི་རལ་གྲི་མདུང་ཐུང་གིས་བསྣུན་ཤ་ཡི་དུམ་བུ་བརྒྱར་ལྷགས་ཤིང་། །ཤིན་ཏུ་འབར་བའི་ལྕགས་ཀྱི་ས་གཞིར་ལྟུང་བར་མི་དགེ་མང་པོས་འགྱུར། །ཞེས་གསུངས། གྲང་དམྱལ་ནི། ཆུ་བུར་ཅན། ཆུ་བུར་རྡོལ་པ། ཨ་ཆུ་ཟེར་བ། ཀྱི་ཧུད་ཟེར་བ། སོ་ཏམ་ཏམ་པ། ཨཏྤལ་ལྟར་གས་པ། པདྨ་ལྟར་གས་པ། པདྨ་ལྟར་ཆེར་གས་པ་སྟེ་བརྒྱད་ཡིན་ལ། དེ་དག་ཤིན་ཏུ་གྲང་བས་ལུས་ལ་ཆུ་བུར་གྱི་ཚོགས་བྱུང་ཞིང་སྨྲེ་སྔགས་འདོན་པ་དང་། ཤ་རུས་གས་པ་ལ་སོགས་པའི་སྡུག་བསྔལ་མང་པོ་ཡོད་དེ། སློབ་སྤྲིང་ལས། ལྷགས་པ་དཔེ་མེད་རུས་པ་ལ་ཡང་ཐིམ་པ་ཡིས། །ལུས་སྦྲེབས་འདར་ཤ་བསྐུར་ནས་ཀུམ་ཀུམ་པོར་འདུག་པ། །ཆུ་བུར་བརྒྱ་བྱུང་རྡོལ་པ་ལས་སྐྱེས་སྲོག་ཆགས་ཀྱིས། །རལ་གྲིས་དབད་ནས་ཞག་དང་ཆུ་སེར་རྐང་བཅས་འཛག །ཅེས་གསུངས། ཉེ་འཁོར་བ་ནི། མེ་མ་མུར་གྱི་འོབས་ཆེན་པོར་ལྷུང་བ་དང་། རོ་མྱགས་ཀྱི་འདམ་དུ་ལྷུང་ནས་སྲོག་ཆགས་ཀྱིས་ཤ་རུས་འབིགས་པ་དང་། སྤུ་གྲི་བརྡལ་བའི་ཐང་ལ་ལུས་གང་རེག་སྤུ་གྲིས་གཅོད་པ་དང་། རལ་གྲི་ལོ་མའི་ནགས་རླུང་གིས་བསྐྱོད་པས། རལ་གྲི་ཆད་ནས་ལས་དུམ་བུར་གཏོང་བ་དང་། ཤལ་མ་རིའི་སྡོང་པོ་ལྕགས་ཀྱི་ཚེར་མ་སོར་བཅུ་དྲུག་ཡོད་པ་ལ་འབབ་འཛེགས་བྱས་པས་ལུས་རྒྱུས་པ་བཤད་པ་བཞིན་འགྲོ་བ་དང་། ཆུ་བོ་རབ་མེད་ཅེས་བྱ་བ་ཆུ་ཤིན་ཏུ་ཚ་བར་ལྷུང་ནས་ལུས་རུས་པར་ཟངས་ཀྱིས་གཏོང་བ་ལ་སོགས་པའི་སྡུག་བསྔལ་མང་པོ་ཡོད་ཅིང་། དེ་དག་ཚ་བའི་དམྱལ་བའི་ཕྱོགས་བཞི་ན་ཐམས་ཅད་ཚང་བ་རེ་རེ་ཡོད་དེ། མཛོད་ལས། དེ་དག་གི་ནི་ངོས་བཞི་ན། །མེ་མ་མུར་དང་རོ་མྱགས་